b'\n_START_ARTICLE_\nJamie Babbit\n_START_SECTION_\nBiografia\n_START_PARAGRAPH_\nBabbit va n\xc3\xa9ixer a Shaker Heights, per\xc3\xb2 va cr\xc3\xa9ixer a Cleveland amb el seu pare (advocat i professor de la Facultat de Dret) i la seva mare (que dirigia un programa de tractament per a adolescents amb problemes de drogues i alcohol). El programa s\'anomenava New Directions, i m\xc3\xa9s endavant li proporcionaria inspiraci\xc3\xb3 per al camp fictici True Directions de "ter\xc3\xa0pia reparadora" (ter\xc3\xa0pia de conversi\xc3\xb3) a But I\'m a Cheerleader. Babbit va comen\xc3\xa7ar a actuar a la Cleveland Play House als set anys, passant posteriorment a la regidoria i la il\xc2\xb7luminaci\xc3\xb3. Va estudiar estudis de l\'\xc3\x80frica Occidental al Barnard College i va comen\xc3\xa7ar a prendre classes de cinema a la Universitat de Nova York durant les vacances d\'estiu._NEWLINE_Babbit viu a Los Angeles amb la seva dona, Karey Dornetto. T\xc3\xa9 dues filles, Finley i Ryder, fruit de la seva relaci\xc3\xb3 anterior amb la productora Andrea Sperling.\n_START_SECTION_\nCarrera professional\n_START_PARAGRAPH_\nDespr\xc3\xa9s de graduar-se al Barnard College el 1993, la primera feina de Babbit va ser d\'assistent de l\'assistent de Martin Scorsese a L\'edat de la innoc\xc3\xa8ncia (1993). Despr\xc3\xa9s va treballar com a interna a The Secret of Roan Inish (1994) de John Sayles, on va treballar amb la tamb\xc3\xa9 aspirant a cineasta Karyn Kusama._NEWLINE_La seva seg\xc3\xbcent feina va ser com a supervisora de gui\xc3\xb3 a la pel\xc2\xb7l\xc3\xadcula de John Duigan The Journey of August King (1995), un lloc pel qual tenia poca experi\xc3\xa8ncia, i que posteriorment va recon\xc3\xa8ixer que va mentir per aconseguir introduir-s\'hi. La va seguir el telefilm Hide and Seek (1996) de Su Friedrich. El 1996, despr\xc3\xa9s de treballar a Si les parets parlessin, on va con\xc3\xa8ixer la seva futura parella Andrea Sperling, Babbit va obtenir un lloc de supervisora de gui\xc3\xb3 a la pel\xc2\xb7l\xc3\xadcula de David Fincher The Game (1997), fet que va demostrar influir en la seva carrera com a directora._NEWLINE_El 1996, Babbit va dirigir amb Ari Gold Frog Crossing, un curtmetratge c\xc3\xb2mic sobre un activista pels drets dels animals que protegeix les granotes mentre creuen una carretera. Mentre treballava a The Game va discutir amb Fincher la seva idea per a un curtmetratge basat en un conte de fades; el director va donar-li pel\xc2\xb7l\xc3\xadcula de 35 mm, el muntador li va deixar fer servir de franc la m\xc3\xa0quina de muntatge, i Michael Douglas va escriure a Paramount i els va demanar que li don\xc3\xa9ssin a Babbit acc\xc3\xa9s al seu departament de vestuari. Com a resultat, va poder fer Sleeping Beauties (1999), un altre curtmetratge c\xc3\xb2mic, per uns 10.000 d\xc3\xb2lars._NEWLINE_Aquell mateix any va dirigir el seu primer llargmetratge, But I\'m a Cheerleader, una com\xc3\xa8dia rom\xc3\xa0ntica protagonitzada per Natasha Lyonne i Clea DuVall, sobre una animadora d\'institut que \xc3\xa9s enviada pels seus pares a un campament de "ter\xc3\xa0pia reparadora" quan aquests sospiten que \xc3\xa9s lesbiana. La pel\xc2\xb7l\xc3\xadcula es va inspirar en un article que Babbit havia llegit sobre un home que havia estat enviat a un campament similar, i el de la pel\xc2\xb7l\xc3\xadcula es va basar en part en la casa per a joves amb problemes de drogues i alcohol que gestionava la seva mare. Anys m\xc3\xa9s tard, Babbit va apar\xc3\xa8ixer en This Film Is Not Yet Rated (2006) parlant sobre aquesta pel\xc2\xb7l\xc3\xadcula i la seva lluita contra la qualificaci\xc3\xb3 NC-17 (per a majors de 17 anys)._NEWLINE_La seva segona pel\xc2\xb7l\xc3\xadcula va ser el thriller Una \xc3\xa0nima en silenci (2005), amb Elisha Cuthbert i Camilla Belle en els papers principals; malgrat no ser ben rebuda per la cr\xc3\xadtica en general, va esdevenir un \xc3\xa8xit comercial. A aquesta va seguir-li la com\xc3\xa8dia Itty Bitty Titty Committee (2007), en la que Melonie Diaz interpretava una jove que s\'involucra en un grup feminista radical; la cinta va rebre cr\xc3\xadtiques majorit\xc3\xa0riament negatives, tot i que va ser nominada a l\'\xc3\x93s d\'Or al Festival Internacional de Cinema de Berl\xc3\xadn i va guanyar el premi del jurat al festival South by Southwest._NEWLINE_El 2011 Babbit va comen\xc3\xa7ar la producci\xc3\xb3 de Breaking the Girls, un thriller escrit per Mark Distefano i Guinevere Turner, estrenada el 2012, amb Agnes Bruckner i Madeline Zima en el paper d\'amigues que prometen assassinar cadascuna l\'arxienemiga de l\'altra; la seguiria Addicted to Fresno (2015), una com\xc3\xa8dia negra on Natasha Lyonne i Judy Greer s\xc3\xb3n dues germanes que es troben en un embolic quan el personatge de la segona mata alg\xc3\xba accidentalment._NEWLINE_Al llarg de la seva carrera Babbit ha dirigit i produ\xc3\xaft episodis de diversos programes de televisi\xc3\xb3 com Popular, United States of Tara, The Bernie Mac Show, Malcolm in the Middle, Nip/Tuck, Gilmore Girls, Castle, Alias, Ugly Betty, Dirty Sexy Money, Drop Dead Diva i The L Word. A partir de la seva pel\xc2\xb7l\xc3\xadcula Breaking the Girls (2012) va anar dedicant-se cada vegada m\xc3\xa9s a la televisi\xc3\xb3, i en els darrers anys destaca la seva feina en les s\xc3\xa8ries Looking, Girls, Silicon Valley, The Marvelous Mrs. Maisel i Russian Doll. Li agrada treballar a la televisi\xc3\xb3 perqu\xc3\xa8 l\'ajuda a "mantenir les seves habilitats"; ha afirmat que, com que els directors de televisi\xc3\xb3 tenen menys responsabilitat global que els directors de cinema, \xc3\xa9s capa\xc3\xa7 de concentrar-se a treballar amb actors, i que el treball televisiu tamb\xc3\xa9 li permet guanyar diners mentre persegueix els seus objectius a llarg termini de fer llargmetratges._NEWLINE_La seva seg\xc3\xbcent pel\xc2\xb7l\xc3\xadcula \xc3\xa9s la com\xc3\xa8dia The Stand-In, que est\xc3\xa0 previst que s\'estreni el 2020 i que comptar\xc3\xa0 amb Drew Barrymore en el paper protagonista.'